b'\n_START_ARTICLE_\nPeter Feddersen\n_START_PARAGRAPH_\nPeter Feddersen (16. januar 1750 i Christiania \xe2\x80\x93 1. februar 1822 i K\xc3\xb8benhavn) var en dansk justitiarius i H\xc3\xb8jesteret._NEWLINE_Hans for\xc3\xa6ldre var magistratspr\xc3\xa6sident, senere konferensr\xc3\xa5d Nicolai Feddersen (1699-1769) og Ditlevine Collett (1727-1803). Han blev 1767 privat dimitteret til K\xc3\xb8benhavns Universitet, 1770 juridisk kandidat, samme \xc3\xa5r auskultant i Overhofretten i Norge, 1771 protokolsekret\xc3\xa6r i H\xc3\xb8jesteret, 1778 assessor i Hof- og Stadsretten i K\xc3\xb8benhavn og 1782 assessor i H\xc3\xb8jesteret; 1799 blev han 3. deputeret i Danske Kancelli og chef for dettes norske justitsdepartement, men forretningerne i centraladministrationen tiltalte ham ikke, og da der i \xc3\xa5ret 1804 blev en plads ledig som assessor i H\xc3\xb8jesteret, benyttede han lejligheden til atter at indtr\xc3\xa6de i sin tidligere stilling, uagtet han allerede var avanceret til at v\xc3\xa6re 1. deputeret i Kancelliet. 1815 udn\xc3\xa6vntes han til justitiarius i H\xc3\xb8jesteret efter Christian Colbi\xc3\xb8rnsen og forblev i denne stilling indtil sin d\xc3\xb8d, 1. februar 1822. I \xc3\xa5ret 1799 var han blevet etatsr\xc3\xa5d, 1810 Ridder af Dannebrog, 1811 konferensr\xc3\xa5d, 1815 Kommand\xc3\xb8r af Dannebrog, 1817 Storkors af Dannebrog og 1821 gehejmekonferensr\xc3\xa5d. Han var ugift._NEWLINE_Han er begravet p\xc3\xa5 Assistens Kirkeg\xc3\xa5rd.'